I programerklæringa til Helge Lurås si nye nettavis manglar det ikkje på store ord. Etter å ha teikna opp ein karikatur av 1968-arar som minner mest om den ein finn i den såkalla identitære rørsla, seier erklæringa at Resett er etablert for å «gjenreise realismen i norsk debatt og nyhetsdekning», ikkje noko mindre. «Nordmenn er nødt til å begynne å stå opp for seg selv. Kun med stolthet og kraft kan landet bygges videre.»

Målet for nettstaden er – framgår det av erklæringa – ein intellektuell heim for «de mange som ikke føler seg representert av dagens massemedier».

Det er vel slikt som har fått enkelte til å snakka om nettstaden som eit forsøk på å laga ein norsk Breitbart. I eit intervju i medier24.no seier Lurås at han ikkje trur det, og at nettstaden verken har ambisjonar om å «tilfredsstille noen ytterliggående fløyer» eller om å vera eit «uromoment for å skape masse støy og bråk». Han lover at nettstaden skal gjera ein god jobb og levera kvalitet.